Diari Oficial de la Generalitat Valenciana


Sumari del DOGV 8523, del 05-04-2019 (2019/2636)

RESOLUCIÓ de 8 de març de 2019, del gerent, per la qual s'aproven les directrius generals del Pla de control tributari de l'Entitat Pública de Sanejament d'Aigües Residuals de la Comunitat Valenciana per a 2019.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8523

Data del DOGV
:   05-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2636


Data del document
:   08-03-2019

Organisme emissor
:   Entitat Pública de Sanejament d'Aigües Residuals de la Comunitat Valenciana

Tipus de document
:   Resolució

Descriptors 

:   * legislació
    * programa d'actuació
    * frau
    * control fiscal

RESOLUCIÓ de 8 de març de 2019, del gerent, per la qual s'aproven les directrius generals del Pla de control tributari de l'Entitat Pública de Sanejament d'Aigües Residuals de la Comunitat Valenciana per a 2019. [2019/2636]  
Originalment, l'article 27 de la Llei 2/1992, de 26 de març, de sanejament de les aigües residuals de la Comunitat Valenciana (LS des d'ara), va encomanar la gestió de la gestió recaptatòria del Cànon de Sanejament a l'Entitat Pública de Sanejament d'Aigües Residuals de la Comunitat Valenciana (EPSAR).  
Deu anys després, l'article 23 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana, modificant la redacció original de l'article 27, va encomanar la Gestió Tributaria -el que hui es coneix com aplicació dels tributs- a l'EPSAR, amb efectes des de l'u de gener de 2002. L'aplicació dels tributs compren, entre d'altres, la gestió, la recaptació i la inspecció tributaries.  
L'any següent, l'article 40 de la Llei 11/2002, de 23 de desembre, de mesures fiscals, de gestió administrativa i financera, i d'organització de la Generalitat Valenciana, va afegir a l'LS els articles 28 i 29, encomanant, des de l'u de gener de 2003, a l'EPSAR l'exercici de la potestat sancionadora, sotmès al règim general de LGT i al particular de l'LS.  
  
L'article 5é de la Llei 58/2003, de 17 de desembre, general tributaria (LGT des d'ara) estableix que l'Administració Tributaria la conformen els òrgans i les entitats de dret públic que desenvolupen les funcions d'Aplicació dels Tributs, la potestat sancionadora i la revisió administrativa, entre d'altres.  
Així mateix, l'article 116 de l'LGT estableix que l'Administració Tributaria haurà d'elaborar anualment un Pla de Control Tributari que tindrà caràcter reservat, tot i que no s'impedeix que es facen públics els criteris generals que l'informen.  
Tot seguit, l'article 170 del Reial decret 1065/2007, de 27 de juliol, pel qual s'aprova el Reglament general de les actuacions i procediments de gestió i inspecció tributaria (RGAT des d'ara) disposa que el Pla d'Inspecció recollirà els Programes d'actuació, els àmbits prioritaris i les directrius per triar els obligats tributaris sobre els que hauran d'iniciar-se actuacions inspectores l'any corresponent. Els Plans d'Inspecció, els mitjans informàtics de tractament de la informació i la resta de sistemes de triatge dels obligats tributaris tenen caràcter reservat.  
  
D'altra banda, la redacció actual de l'article 27 de l'LS, atribueix a l- EPSAR, dins de la genèrica atribució de les competències relatives a l'aplicació del Cànon de Sanejament, la de lluita contra el frau i l'evasió fiscal en l'àmbit d'aquest tribut.  
El Pla de Control de l'EPSAR consta d'uns criteris generals -directrius i aspectes relatius a l'execució- i d'uns procediments de selecció d'obligats tributaris, a partir dels quals es defineixen les àrees i línies d'actuació generadores dels programes en què s'estructuren les diferents actuacions de comprovació que es preveu dur a terme.  
  
En virtut de l'anterior, i d'acord amb el que disposa l'article 14.3 de l'LS -segons redacció de l'article 72 de la Llei 27/2018, de 27 de desembre- i l'article 28.2 de l'LS -segons redacció de l'article 51 de la Llei 12/2004, de 27 de desembre-, he resolt aprovar el Pla de Control Tributari de l'EPSAR per a l'any 2019 que figura a l'annex així com donar publicitat al criteris generals que l'integren.  
  
València, 8 de març de 2019.- El gerent: Enrique Lapuente Ojeda.  
  
  
ANNEX  
Pla de control tributari de l'EPSAR 2019  
  
Aspectes generals relatius a l'execució  
  
Primer  
El Pla de Control Tributari té com a objectiu la planificació coordinada anual de les tasques a desenvolupar pels òrgans que duen a terme funcions de control del compliment de les obligacions tributàries.  
  
Segon  
El Pla de Control Tributari estableix els criteris sectorials, quantitatius, o de qualsevol altra classe, per a la selecció dels obligats tributaris respecte dels quals hagen de realitzar-se les actuacions de control tributari que s'inicien durant l'exercici 2019.  
  
Tercer  
La realització d'actuacions de comprovació o d'investigació sobre un contribuent estarà supeditada a la seua inclusió dins d'algun dels programes inclosos en el present Pla.  
No obstant això, quan per raons d'eficàcia o oportunitat, o en el marc de les actuacions de col·laboració entre les distintes administracions públiques, o com a conseqüència de l'exercici del dret de denúncia establert en l'article 114 de la Llei 58/2003, de 17 de desembre, general tributària, es considere convenient l'inici d'actuacions sobre contribuents no inclosos en els programes específics del pla, aquestes actuacions s'inclouran en el programa genèric establit a aquest efecte.  
  
  
Quart  
El present Pla té caràcter reservat i no serà objecte de publicitat.  
  
Cinqué  
El personal al servei de l'EPSAR haurà de guardar sigil rigorós i observar estricte secret respecte del contingut del present Pla.  
  
Directrius generals  
  
Les àrees de risc fiscal d'atenció prioritària i els criteris bàsics del Pla de control tributari de l'EPSAR es despleguen en els següents programes:  
  
Programa de control d'entitats subministradores  
Aquest programa pretén perseguir el possible frau fiscal i completar les actuacions de comprovació sobre la gestió tributària que queden fora de l'abast del control dut a terme per la Unitat de Gestió de Subministraments de Xarxa.  
Concretament, són objecte d'aquest programa les àrees d'actuació següents:  
- Entitats subministradores d'aigua l'activitat de les quals no haja sigut declarada a l'administració.  
- Entitats subministradores que hagen omés alguna declaració, facturació o autoliquidació o que hagen presentat liquidacions errònies.  
  
- Entitats subministradores la facturació anual de les quals supere els sis milions d'euros.  
- Entitats subministradores a què s'hagen notificat coeficients correctors.  
- Entitats subministradores que hagen cessat en la prestació del servei d'abastiment d'aigua, quant a les obligacions pendents de compliment.  
  
Programa de control de subministraments propis  
Aquest programa té per objecte la detecció de l'autoconsum no declarat, així com verificar la correcció del consum declarat i comprovar la correcta instal·lació i funcionament dels comptadors d'aigua instal·lats.  
  
Programa de control d'usos industrials  
Constituïxen objectius d'aquest programa: aflorar establiments ocults, comprovar les declaracions de producció d'aigües residuals (DPAR) incongruents -aquelles, la comprovació de les quals queda fora de l'abast de la unitat de gestió d'usos industrials-, mantindre un control permanent sobre els sectors productius potencialment contaminants, comprovar la veracitat de les DPAR de modificació i assegurar les raons que determinen les devolucions de Cànon de Sanejament per aprovació de coeficients correctors, les autoritzacions de connexió a xarxes de col·lectors generals i les propostes de resolució de coeficients correctors per sota del límit inferior.